钦定古今图书集成/明伦汇编/官常典/第800卷 > 董应举
## 钦定古今图书集成/明伦汇编/官常典/第800卷 > 董应举

按《明外史》本传：“应举，字崇相，闽人。万历二十六年进
士。除广州教授。与税监李凤争学傍壖地，凤舍人驰
骑文庙前，絷其马，用是有名。迁南京国子博士，再迁
南京吏部主事，召为文选主事，历考功郎中。予告归，
起南京大理丞。天启改元，再迁太常少卿，督四夷馆。
二年春，广宁告警，京师恟惧，朝士有托故移家者，应”
举请斩之以励廷臣，且陈急务数事。遂擢应举太仆
卿兼河南道御史，经理天津至山海屯务。应举以责
太重，陈十难十利，帝悉敕所司从之。乃分处辽人万
三千馀户于顺天、永平、河间、保定。诏书褒美。遂用公
帑六千，买民田十二万馀亩，合间田凡十八万亩。广
募耕者，畀工廪、田器、牛种，濬渠筑防，教之艺稻。农舍、
仓廨场圃，舟车毕具，费二万六千，而所收黍麦谷五
万五千馀石。廷臣多论其功，就进右副都御史。天津
葛沽故有水陆兵二千，应举奏令屯田，以所入充岁
饷，屯利益兴。五年六月，朝议以屯务既成，当广鼓铸。
乃改应举工部右侍郎，专领钱务，开局荆州。寻议给
两淮盐课为铸本，命兼户部侍郎，并理盐政。应举至
扬州，疏请厘正盐规，议商人补行积引增，输银视正
引之半，为部议所格。应举方奏析，而巡盐御史陆世
科劾其侵官。魏忠贤传旨诘让，御史徐扬先遂希指
再劾，落职闲住。崇祯初，复官。应举好学善文，其居官
慷慨任事，在乡里好兴利捍患。比没，海滨人祠祀之。